**Mahanoro** je grad od 36 917 stanovnika  u sredini Madagaskara, u *Provinciji Toamasina* - *Regija Atsinanana*, administrativni centar istoimenog Distrikta Mahanoro

Većinsko stanovništvo ove ruralne općine (kaomina) su pripadnici malagaškog naroda Betsimisaraka.

Historija
---------

*Mahanoro* se kao grad u današnjem smislu te riječi, počeo formirati početkom 20. vijeka, kad je odabran za administrativno središte toga kraja, u vrijeme francuske kolonijalne uprave, tad su izgrađene prve čvrste građevine od cigle za smještaj administracije i policije, škola, ambulanta, crkva, trgovine... i ceste. Zbog izuzetno jakih ciklona *Mahanoro* ni danas nema izgled nekog grada, jer su sve zgrade niske. Naselje je malo udaljeno od Indijskog oceana, pojasom šume zbog jakih vjetrova. Većina njegovih stanovnika živi u kolibama bez vode i struje. Preko 50% stanovnika su djeca školskog uzrasta, tako da općina *Mahanoro* ima 30 javnih i privatnih osnovnih i 6 srednjih škola, od kojih je 1 javna.

Danas *Mahanoro* ima jednu javnu bolnicu, par privatnih klinika, jednu shellovu benzinsku stanicu, puno malih trgovina, nogometno igralište, i jedan hotel. Stanovnici su vrlo siromašni, za ilustraciju plaća zaposlenika u hotelu je 25 000 malagaških ariarija mjesečno, a to je svega 8 €.

Geografske i klimatske karakteristike
-------------------------------------

*Mahanoro* se nalazi u sredini istočne obale Madagaskara, na obalnoj močvarnoj ravnici uz obale Indijskog oceana, u nekoj vrsti otoka, jer se desetak kilometara južno nalazi se estuarij rijeke Mangoro, a 32 km sjeverno delta rijeke Istočna Mahajamba.

*Mahanoro* ima tipičnu tropsku klimu sa stalnim dnevnim kišama i visokim temperaturama tokom čitave godine. Od septembra do novembra je najsušnije razdoblje, dok od februara do aprila padne najviše oborina (prosječna godišnja količina oborina je 3254 mm). Prosječna dnevna temperatura je relativno konstantna tokom cijele godine, iako je malo hladnije od jula do augusta, kad je prosječna temperatura oko 24 °C, a toplije je u januaru i februaru kad temperature dosežu u prosjeku 30 °C. Sezona uragana traje od januara do aprila.

Transport, Privreda
-------------------

*Mahanoro* je udaljen oko 244 km u pravcu juga od provincijskog središta Toamasine i oko 306 km od glavnog grada Antananarivo. Prometno je vrlo izoliran, jer preko rijeka nema mostova (samo skele), jedina pouzdana i ekonomična veza sa ostatkom zemlje je umjetni vodeni Kanal Pangalanes, dug oko 600 km kojim je moguće otploviti do Toamasine na sjever, do grada Farafangana na jug Madagaskara. Grad ima i mali *Aerodrom Mahanoro* (IATA: VVB ICAO: FMMH) 

Ribolov po moru ili uz Kanal Pangalanes i poljoprivreda na malim porodičnim imanjima, gdje se uzgaja većinom riža su najvažnije privredne grane u gradu i okolici. Iako ima vrlo dobre uvjete za razvoj balnearnog turizma, on je još uvijek u povojima - zbog velike prometne izoliranosti.

Izvori
------

1. 1 2  2005 population estimates for cities in Madagascar, mongabay.com (pristupljeno: 25. 8. 2011.)
2. 1 2 3 4  Jacqueline (20. 12. 2009). „Voyage à Madagascar, La ville de Mahanoro". Blog de JFD. Pristupljeno 7. 10. 2011.
3. ↑  „Le canal des Pangalanes, canal nature". Madagascar, l'Île Continent. Arhivirano iz originala na datum 2015-12-08. Pristupljeno 7. 10. 2011.
4. ↑  Mahanoro Airport Map, pristupljeno 7. 10. 2011.

Povezano
--------

* Popis gradova na Madagaskaru

Eksterni linkovi
----------------

* Fotografije iz Mahanora na portalu Blog de JFD[*mrtav link*] ()